Moenie veiligheid afskeep as jy tuis werk - Jou Gesin | Solidariteit WêreldJou Gesin | Solidariteit Wêreld
Tuis › Artikels › Moenie veiligheid afskeep as jy tuis werk
Die inperking en gepaardgaande regulasies weens die Covid-19-pandemie verander gereeld en beïnvloed of mense meer tuis werk en of hulle terug op kantoor is.
Op vlak 1 van die inperking het baie maatskappye weer hul werknemers laat terugkeer kantoor toe. Charnel Hattingh, hoof van bemarking en kommunikasie by Fidelity ADT, sê dit is belangrik om nie veiligheidsmaatreëls tuis te verslap nie, of jy nou werk toe gaan of steeds tuis werk.
Hattingh wys daarop dat die nie regtig 'n verskil maak of daar heeldag mense tuis is of nie, en dat dit jou nie minder kwesbaar maak vir misdadigers nie.
"Wanneer daar heeldag mense tuis is, kan dit tot gevolg hê dat deure en veiligheidshekke meer gereeld oopstaan. Daar is ook moontlik meer motors op die perseel en die honde is dan dalk meer binne die huis as buite. Misdadigers kan die situasie ook uitbuit deur hulle as bedelaars of selfs diensverskaffers voor te doen ten einde toegang tot 'n perseel te kry."
Volgens Hattingh is daar uiteraard ook verskeie veiligheidsrisiko's wanneer niemand tuis is deur die dag nie. "Waghonde kan vergiftig of selfs gesteel word. Jou huishulp is alleen by die huis en kan ook geteiken word. Misdadigers weet ook dat baie mense nie hulle alarms aktiveer wanneer hulle die huis verlaat nie. Woonbuurte is stiller wat beteken daar is meer geleenthede vir misdadigers."
Veiligheidsmaatreëls moet volgens jou daaglikse roetine aangepas word, sê Hattingh. "Basiese veiligheidsmaatreëls en -roetines moet geïmplementeer word, ongeag of jy tuis is of nie. Dit beteken daar moet behoorlike veiligheid om jou erf wees en dat die alarm aangeskakel word wanneer die huis verlaat word. Maak ook seker dat vensters toe is en deure gesluit is."
Dit is ook belangrik dat indien iemand deur die dag tuis is, hulle weet wie om te kontak in die geval van nood. "Veiligheidshekke en -deure moet ten alle tye gesluit wees en die sleutels moet verwyder word. Sit die alarm aan in dele van die huis wat nie gebruik word nie en sit buite-alarms aan wanneer jy binne is. Hou ten alle tye 'n paniekknoppie byderhand."
Dit is voordelig om 'n goeie verhouding met die bure te handhaaf sodat hulle ook ekstra waaksaam en op die uitkyk kan wees wanneer jy nie tuis is nie. "Sluit by 'n gemeenskapsveiligheidsgroep op WhatsApp aan en ondersteun jou plaaslike gemeenskapspolisiëringsforum. Wees altyd bedag op verdagte persone of voertuie en rapporteer dit op die toepaslike forum."
Volgens Hattingh wys misdaadstatistieke daarop dat misdadigers floreer op huishoudelike roetines aangesien dit hulle help om te identifiseer wanneer mense op hul kwesbaarste is. "So, as jy reeds terug by die werk is en die kinders weer by die skool is dan is dit noodsaaklike dat julle veiligheidsroetine aangepas word aangesien dit nie meer dieselfde kan wees as toe almal voorheen meer by die huis was nie."